**'เหล้า'มะเร็งตับ-มะเร็งตับอ่อน**

**รู้ทันมะเร็ง : เหล้า มะเร็งตับ มะเร็งตับอ่อน : นพ.วีรวุฒิ อิ่มสำราญ**

                         ควันหลงหลังเทศกาลสงกรานต์หยุดยาว เชื่อว่าหลายท่านคงได้เผชิญหน้ากับสารพัดเครื่องดื่มตระกูลแอลกอฮอล์ไม่ว่าจะเป็นเหล้า เบียร์ ไวน์กันบ้างไม่มากก็น้อย ผู้ที่มีญาติสนิทมิตรสหายจากไปจากผลของการดื่มเครื่องดื่มแอลกอฮอล์แล้วเสียชีวิตไปในช่วงวันหยุดยาวที่ผ่านมา ทั้งจากที่ดื่มเองหรือจากความโชคร้ายที่คนอื่นดื่มแล้วทำให้เกิดอุบัติเหตุ ก็ต้องขอแสดงความเสียใจไว้ ณ ที่นี้ด้วย แต่สำหรับนักดื่มก็อย่าพึ่งดีใจว่าสามารถรักษาชีวิตรอดปลอดภัยจากอุบัติเหตุมาได้ โรคของตับและตับอ่อนยังรอคอยนักดื่มมืออาชีพอยู่ที่สถานีต่อไป หากไม่ลดละเลิกพฤติกรรมดังกล่าว

                         ตับแข็ง มะเร็งตับ มะเร็งตับอ่อน 3 โรคที่มีคำว่าตับเหมือนกันแล้ว ทั้งหมดยังเกี่ยวข้องกับการบริโภคเครื่องดื่มแอลกอฮอล์อย่างสนิทแนบแน่น เมื่อเครื่องดื่มแอลกอฮอล์หรือเรียกชื่อเต็มยศว่าเอธิลแอลกอฮอล์หรือเอธานอลเข้าสู่ทางเดินอาหาร เซลล์ตับจะกำจัดเอธานอลโดยเปลี่ยนให้เป็นสารที่เรียกว่า อะเซททาลดีไฮด์ ซึ่งเป็นสารที่มีพิษมากกว่า ทำลายเซลล์ตับเกิดภาวะไขมันจับตับหรือไขมันพอกตับ ถ้ามีการอักเสบและการทำลายของเซลล์ตับที่มากขึ้น มีการสร้างผังผืดแผลเป็นแทนเนื้อตับปกติ ทำให้ตับเล็กลง ผิวขรุขระที่เรียกว่าตับแข็งในที่สุด ในระหว่างที่เซลล์ตับมีการเปลี่ยนแปลงอย่างที่ว่านั้น ก็มีโอกาสที่จะเกิดมะเร็งเซลล์ตับได้ตลอดเวลา ไม่จำเป็นต้องรอให้เป็นตับแข็งก่อนแล้วถึงจะเป็นมะเร็งเซลล์ตับได้เสมอไป ยิ่งถ้าบุคคลผู้นั้นมีภาวะอื่นที่ตับไม่ค่อยแข็งแรงอยู่แล้ว เช่น เป็นพาหะที่ไม่มีอาการของโรคไวรัสตับอักเสบเรื้อรังชนิดบีหรือชนิดซี ก็มีโอกาสที่เซลล์ตับจะเสียหายเป็นตับแข็งและเป็นมะเร็งตับได้ง่ายกว่าและเร็วขึ้น

                         ส่วนการเกิดมะเร็งตับอ่อนในผู้นิยมชมชอบแอลกอฮอล์นั้น ก็มีกระบวนการเปลี่ยนแปลงของเซลล์ตับอ่อนคล้ายกับของเซลล์ตับ คือแอลกอฮอล์ทำให้เกิดการอักเสบของเซลล์ตับอ่อนจนกลายเป็นตับอ่อนอักเสบเรื้อรังในที่สุด พบว่าร้อยละ 70 ของผู้ป่วยตับอ่อนอักเสบเรื้อรังเกิดจากการดื่มแอลกอฮอล์อย่างหนักติดต่อกันเป็นเวลานาน แม้ว่าโรคตับอ่อนอักเสบเรื้อรังจากแอลกอฮอล์จะไม่เพิ่มความเสี่ยงของการเป็นมะเร็งตับอ่อนมากเท่ากับโรคตับอ่อนอักเสบเรื้อรังจากภาวะอื่นๆ แต่ก็ยังมีความเสี่ยงมากกว่าคนปกติที่ไม่ดื่มหรือดื่มแอลกอฮอล์ในปริมาณน้อยอยู่ดี แม้ว่าบางรายงานยังไม่พบข้อมูลที่มีความสัมพันธ์ชัดเจนระหว่างเครื่องดื่มแอลกอฮอล์กับการเกิดมะเร็งตับอ่อนเนื่องจากมีตัวแปรด้านสาเหตุหลายปัจจัย เอาแค่ตับแข็งกับมะเร็งตับและตับอ่อนอักเสบเรื้อรังจากการดื่มเหล้าเป็นประจำ แค่นี้ผู้ป่วยก็คางเหลืองแย่แล้ว เรียกว่ายังไม่ทันที่มะเร็งตับอ่อนจะมาเยือน ส่วนใหญ่คนไทยเรามักเป็นตับแข็งกับมะเร็งตับเรียบร้อยไปซะก่อน

                         รู้อย่างนี้แล้วก็ลดละเลิกเสียได้ก็ดีครับ นี่เป็นตัวอย่างของมะเร็งบางอวัยวะที่มีสาเหตุจากการดื่มแอลกอฮอล์ แท้ที่จริงแล้วยังมีมะเร็งอีกมากมายหลายอวัยวะที่เกี่ยวข้องแต่ยังไม่ได้กล่าวถึง ไม่ได้มีแค่ตับกับตับอ่อนเท่านั้นนะครับ...ขอบอก

---------------------

(รู้ทันมะเร็ง : เหล้า มะเร็งตับ มะเร็งตับอ่อน : นพ.วีรวุฒิ อิ่มสำราญ)